Notă de fundamentare
la proiectul de decizie cu privire la procesul de amalgamare voluntară
Denumirea autorului și, după caz, a participanților la elaborarea proiectului
Proiectul de decizie este elaborat de Primarul comunei Răcăria, în baza propunerilor formulate de Grupul de Lucru Comun constituit pentru coordonarea procesului de amalgamare voluntară dintre UAT Răcăria și UAT Nihoreni.
Condițiile care au impus elaborarea proiectului de act normativ și finalitățile urmărite
Proiectul de decizie a fost elaborat în scopul realizării procesului de amalgamare voluntară dintre UAT Răcăria și UAT Nihoreni, în conformitate cu prevederile Legii nr. 225/2023 privind amalgamarea voluntară a unităților administrativ-teritoriale și ale Hotărârii Guvernului nr. 925/2023.
Necesitatea amalgamării rezultă din obiectivul consolidării capacității administrative și financiare a autorităților publice locale, creșterii calității serviciilor publice și sporirii capacității de atragere a investițiilor pentru dezvoltarea comunităților.
Unitățile administrativ-teritoriale participante sunt amplasate în cadrul aceluiași raion, au hotare comune și formează un teritoriu administrativ continuu, fapt ce asigură coerența administrativă și teritorială a viitoarei unități administrativ-teritoriale amalgamate.
Localitățile participante întrețin relații sociale și economice tradiționale, fiind conectate prin infrastructura rutieră și prin utilizarea în comun a unor servicii și facilități publice. Populația localităților utilizează frecvent infrastructura educațională, medicală, comercială și de transport existentă în zona respectivă.
În conformitate cu criteriile stabilite de legislație, satul Nihoreni a fost identificat drept centru administrativ al viitoarei unități administrativ-teritoriale amalgamate, întrucât dispune de infrastructura administrativă necesară, accesibilitate rutieră, instituții și servicii publice capabile să deservească eficient populația ambelor comunități.
Procesul de amalgamare a fost inițiat și desfășurat cu respectarea procedurilor prevăzute de legislație, fiind adoptate deciziile necesare de către consiliile locale participante, constituit Grupul de Lucru Comun, elaborate documentele prevăzute de metodologie și desfășurate activități de consultare și informare a populației.
În cadrul procesului au fost realizate consultări publice, chestionarea populației și alte activități participative, prin intermediul cărora au fost identificate prioritățile comune de dezvoltare și a fost elaborată Viziunea comună de dezvoltare a comunității amalgamate.
Analizele economico-financiare efectuate demonstrează că amalgamarea voluntară dintre UAT Răcăria și UAT Nihoreni contribuie la consolidarea capacității administrative și financiare a administrației publice locale, la creșterea eficienței utilizării resurselor publice și la sporirea capacității de atragere a investițiilor și fondurilor externe.
Prin urmare, sunt întrunite condițiile legale necesare pentru realizarea amalgamării voluntare dintre UAT Răcăria și UAT Nihoreni, procesul fiind conform atât cerințelor Legii nr. 225/2023, cât și prevederilor Metodologiei de amalgamare voluntară a unităților administrativ-teritoriale.
Finalitatea urmărită constă în crearea unei unități administrativ-teritoriale mai puternice din punct de vedere administrativ, economic și financiar, capabile să asigure servicii publice de calitate și să implementeze proiecte investiționale de amploare.
Procesul de amalgamare voluntară dintre UAT Răcăria și UAT Nihoreni respectă cerințele legale aplicabile, răspunde intereselor de dezvoltare ale comunităților participante și creează premisele unei administrații publice locale mai eficiente, cu o capacitate sporită de atragere a investițiilor și de furnizare a serviciilor publice de calitate.
Se propune aprobarea proiectului de decizie.
Principalele prevederi ale proiectului și evidențierea elementelor noi
Se aprobă amalgamarea voluntară a unităților administrativ-teritoriale Răcăria și Nihoreni.
Se pune în sarcina dnei Nadulișneac Valentina, primarul comunei Răcăria:
2.1. Recepționarea deciziilor de amalgamare voluntară aprobate de consiliile locale ale UAT Răcăria și Nihoreni;
2.2. Transmiterea dosarului consolidat privind amalgamarea voluntară a unităților administrativ-teritoriale Răcăria și Nihoreni către Cancelaria de Stat a Republicii Moldova.
Prezenta decizie intră în vigoare la data includerii în Registrul de stat al actelor locale și poate fi contestată la Judecătoria Drochia (sediul Central), în termen de 30 de zile de la comunicare, în conformitate cu prevederile art. 189 și art. 209–212 din Codul administrativ al Republicii Moldova.
Fundamentarea economico-financiară
Analizele efectuate în cadrul procesului de amalgamare voluntară demonstrează viabilitatea economică și financiară a unității administrativ-teritoriale ce urmează a fi constituită prin amalgamarea UAT Răcăria și UAT Nihoreni.
Conform mecanismului de stimulare financiară prevăzut de Legea nr. 225/2023 și Hotărârea Guvernului nr. 925/2023, unitatea administrativ-teritorială amalgamată poate beneficia de următoarele transferuri cu destinație specială:
Tipul stimulentului financiar	                                                                    Valoarea estimată
Transfer pentru pregătirea procesului de amalgamare voluntară	400 000 lei
Transfer pentru investiții capitale	                                                      10 596 505 lei
Transfer pentru susținerea bugetului local în perioada 2028–2030	2 550 000 lei
Total	                                                                                                             13 546 505 lei
După expirarea perioadei de acordare a stimulentelor financiare din partea statului, sustenabilitatea financiară a unității administrativ-teritoriale amalgamate va fi asigurată din veniturile proprii ale bugetului local consolidat, precum și din capacitatea sporită de atragere a investițiilor și proiectelor externe.
Modul de încorporare a actului în cadrul normativ în vigoare
Nu sunt acte vizate pentru modificare.
Avizarea și consultarea publică a proiectului
În cadrul procesului de amalgamare au fost desfășurate consultări publice, ședințe ale Grupului de Lucru Comun, întâlniri cu cetățenii și chestionarea populației din localitățile participante.
Rezultatele consultărilor au fost valorificate la elaborarea Viziunii comune de dezvoltare și a documentelor aferente procesului de amalgamare voluntară.
Constatările expertizei juridice
Proiectul este elaborat în temeiul:
Legii nr. 225/2023 privind amalgamarea voluntară a unităților administrativ-teritoriale;
Legii nr. 436/2006 privind administrația publică locală;
Hotărârii Guvernului nr. 925/2023 pentru aprobarea Metodologiei de amalgamare voluntară a unităților administrativ-teritoriale;
Codului administrativ al Republicii Moldova.

Primarul comunei Răcăria
Valentina NADULIȘNEAC

